Baibolo ya pa Intaneti | BAIBOLO—AMALEMBO YA CALO CIPYA
Bushe kuti mwatemwa ukubelenga ici cipande mu %%?
Yohane 5:1-47
5 Pa numa ya ifi fintu, kwali umutebeto+ wa baYuda, kabili Yesu aile ku Yerusalemu.2 Kabili mu Yerusalemu, mupepi ne mpongolo ya mpaanga,+ kwali icishiba iciitwa mu ciHebere ati Betesida, kabili ku mbali kwali umwa kupita apali no mutenge.*3 Umu e mwalelaala abengi abalemana, abalwala, impofu, na balemana amolu na maboko.4 * ——5 Lelo kwali no muntu umo uwalwele pa myaka amakumi yatatu na cinekonsekonse (38).6 Ilyo Yesu amwene uyu muntu nalaala, na pa mulandu wa kuti alishibe ukuti alilwala pa nshita iyalepa,+ amwipwishe ati: “Bushe ulefwaya ukupola?”+7 Umulwele amwaswike ati: “Mukwai, nshakwata uwa kumbika mu cishiba ilyo amenshi yafundauka; pantu ilyo ndefwaya ukwingilamo, ninshi umbi naingilamo kale.”8 Yesu amwebele ati: “Ima, senda ubutanda bobe, no kwenda.”+9 Awe apo pene umuntu alipolele, asendele no butanda bwakwe, alaenda.No bushiku bulya bwali lisabata.+10 E ico abaYuda baebele uo baposeshe abati: “Lelo bushiku bwe sabata, kabili tacasuminishiwa+ ukusenda ubutanda.”11 Lelo abaswike ati: “Uumposeshe e unjebele ati, ‘Senda ubutanda bobe, no kwenda.’”12 Na bo bamwipwishe, abati: “Nani akwebele ati, ‘Senda ubutanda bobe, no kwenda’?”13 Lelo uo baposeshe tamwishibe, pantu Yesu ninshi nafumako, apo mwali abantu abengi mulya.14 Pa numa ya ifi fintu Yesu amusangile mwi tempele no kumweba ati: “Mona, naupola. Wibembuka na kabili, epali icacilapo ukubipa cakucitikila.”15 No yu muntu e pa kuyaeba abaYuda ukuti ni Yesu e wamuposeshe.16 E ico pali uyu wine mulandu abaYuda batendeke ukucusha+ Yesu, pantu alecita ifi fintu pe sabata.17 Lelo Yesu abebele ati: “Tata acili alebomba, na ine ncili ndebomba.”+18 Awe pa mulandu uyu abaYuda balefwaisha ukumwipaya,+ pantu taletoba fye isabata, lelo alesosa no kuti Lesa e Wishi,+ aleilinganya+ na Lesa.19 E ico Yesu abaswike ati: “Ndemweba icine cine, nati, Umwana te kuti acite akantu umwine eka, lelo acita fye ifyo amona Wishi alecita.+ Pantu fyonse ifyo Wishi acita, e fyo no Mwana acita.20 Pantu Wishi alitemwa Umwana,+ amulanga na fyonse ifyo acita, kabili akamulanga imilimo iyacila iyi, pa kuti imwe mupape.+21 Pantu ifyo Wishi abuusha abafwa no kubalenga ukuba no mweo,+ e fyo no Mwana alenga abo alefwaya ukuba no mweo.+22 Pantu Wishi tapingula umuntu nangu umo, lelo apeela ubupingushi bonse ku Mwana,+23 pa kuti bonse bacindike Umwana+ ifyo bacindika na Wishi. Uushicindika Umwana, tacindika na Wishi uwamutumine.+24 Ndemweba icine cine, nati, Uwaumfwa amashiwi yandi no kutetekela uwantumine aba no mweo wa muyayaya,+ kabili tapingulwa lelo nafuma mu mfwa no kwingila mu mweo.+25 “Ndemweba icine cine, nati, Inshita ileisa, na kuba e ino ine, ilyo abafwa+ bakomfwa ishiwi+ lya Mwana wa kwa Lesa, na bakomfwa bakaba no mweo.+26 Pantu ifyo Wishi aba no bumi umwine,+ e fyo apeela no Mwana ukuba no bumi umwine.+27 Kabili alimupeela amaka ya kupingula,+ pantu Mwana wa muntu.+28 Mwipapa pali ici, pantu inshita ileisa ilyo bonse ababa mu nshiishi bakebukishiwa+ kabili bakomfwa ishiwi lyakwe29 no kufumamo, abalecita ifisuma bakabuukila ku mweo,+ abalecita ifibi bakabuukila ku bupingushi.+30 Te kuti ncite akantu neka; ifyo ng’umfwa e fyo mpingula; kabili ubupingushi ubo mpingula bwalilungama,+ pantu te kufwaya kwandi mfwaya, lelo mfwaya ukufwaya+ kwa wantumine.31 “Nga naikalila ubunte+ ne mwine, ninshi ubunte bwandi te bwa cine.+32 Kuli umbi uunshimika ubunte, kabili nalishiba ukuti ubunte ubo anshimika+ bwa cine.33 Imwe mwatumine abantu kuli Yohane, kabili ashimike icine ubunte.+34 Lelo nshikabila bukambone ukufuma ku muntunse, lelo ndesosa ifi fintu pa kuti mukapusuke.+35 Ulya muntu ali e nyali iyaleaka no kubalika, kabili imwe pa nshita iinono mwalefwaya ukusekelela nga nshi mu lubuuto lwakwe.+36 Lelo ndi no bushininkisho ubwacila ubwa kwa Yohane, pantu ilya ine imilimo Tata ampeele ukubomba, imilimo iyo ine ndebomba,+ e ishininkisha ukuti Tata e wantumine.37 Kabili Tata uwantumine e nte yandi.+ Tamwatala amuumfwa ishiwi lyakwe nelyo ukumona ifyo amoneka;+38 kabili amashiwi yakwe tayekala muli imwe nakalya, pantu ulya wine atumine, tamumutetekela.39 “Imwe mufwayafwaya mu Malembo,+ pantu mutontonkanyo ukuti e mo mukakwatila umweo wa muyayaya; kabili aya yene e yashimika icine pali ine.+40 Lelo tamufwaya ukwisa kuli ine ukuti mube no mweo.+41 Nshipokelela umucinshi ku bantu,+42 lelo nalishiba ukuti imwe tamwatemwa Lesa.+43 Naishila mwi shina lya kwa Tata,+ lelo imwe tamumpokelela; nga umbi aishila mwi shina lyakwe, kuti mwamupokelela.44 Bushe kuti mwasumina shani ilyo mulepeelana umucinshi,+ no kukanafwaya umucinshi uufuma kuli Lesa eka?+45 Mwitila nine nkamupeela umulandu kuli Tata; ni Mose, uo imwe mwatetekela, e umupeela umulandu.+46 Na kuba, nga mwalitetekele Mose nga mwalintetekela na ine, pantu ulya alembele pali ine.+47 Lelo nga tamutetekele ifyo alembele,+ kuti mwatetekela shani amashiwi yandi?”
Amafutunoti
^ Mu ciGriki apa paba amashiwi ya kuti “kwali inceshi shisano.” Cimoneka kwati kwali umutenge pa muulu wa ishi nceshi. Kwali inceshi na shimbi ishalekenye ici cishiba ne cishiba cimbi na sho ishalipo umutenge.
^ Amashiwi ya pali ici cikomo e mo yaba mu maBaibolo yamo, lelo mu mamanyuskripti yamo aya kale sana aya ciGriki tayabamo. Yatila: “Pantu ilingi line malaika wa kwa Shikulu aleya mu cishiba no kufundaula amenshi; uwabalilapo ukunyanta mu menshi yafundaulwa, alepola ku bulwele bonse ubo alwele.”
bem_Latn bem_Latn tum_Latn bem_Latn bem_Latn bem_Latn bem_Latn